Document ID: 32006R0040

ΚΑΝΟΝΙΣΜΌΣ (ΕΚ) αριθ. 40/2006 ΤΗΣ ΕΠΙΤΡΟΠΉΣ
της 10ης Ιανουαρίου 2006
περί τροποποιήσεως του κανονισμού (ΕΚ) αριθ. 4/2004 για τις λεπτομέρειες εφαρμογής του κανονισμού (ΕΟΚ) αριθ. 4045/89 του Συμβουλίου περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 4045/89 του Συμβουλίου, της 21ης Δεκεμβρίου 1989, περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, και κατάργησης της οδηγίας 77/235/ΕΟΚ (1), και ιδίως το άρθρο 19,
Εκτιμώντας τα ακόλουθα:
(1)
Σύμφωνα με τον κανονισμό (ΕΟΚ) αριθ. 4045/89, τα κράτη μέλη πρέπει να κοινοποιούν στην Επιτροπή ορισμένα στοιχεία. Ο κανονισμός (ΕΚ) αριθ. 4/2004 της Επιτροπής (2) προβλέπει την τυποποίηση της μορφής και του περιεχομένου των κοινοποιήσεων αυτών. Δεδομένου ότι η τυποποίηση διευκολύνει τη χρησιμοποίηση των πληροφοριών που υποβάλλονται και διασφαλίζει την ομοιόμορφη προσέγγιση, είναι απαραίτητο να θεσπιστούν περαιτέρω λεπτομερείς κανόνες όσον αφορά τη μορφή και το περιεχόμενο των κοινοποιήσεων αυτών.
(2)
Επομένως, ο κανονισμός (ΕΚ) αριθ. 4/2004 πρέπει να τροποποιηθεί αναλόγως.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 4/2004 τροποποιείται ως εξής:
1)
Το άρθρο 5 τροποποιείται ως εξής:
α)
η παράγραφος 1 αντικαθίσταται από το ακόλουθο κείμενο:
«1. Η ετήσια έκθεση που αναφέρεται στο άρθρο 9 παράγραφος 1 του κανονισμού (ΕΟΚ) αριθ. 4045/89 περιλαμβάνει λεπτομερείς πληροφορίες για κάθε στοιχείο της εφαρμογής του κανονισμού (ΕΟΚ) αριθ. 4045/89, όπως καθορίζεται στο μέρος Ι παράρτημα ΙΙ του παρόντος κανονισμού, καθώς και λεπτομερή στοιχεία σύμφωνα με το υπόδειγμα εντύπου που περιέχει το μέρος ΙΙ του εν λόγω παραρτήματος.»·
β)
η παράγραφος 3 αντικαθίσταται από το ακόλουθο κείμενο:
«3. Ο κατάλογος των επιχειρήσεων που αναφέρεται στο άρθρο 7 παράγραφος 2 του κανονισμού (ΕΟΚ) αριθ. 4045/89 καταρτίζεται σύμφωνα με το υπόδειγμα εντύπου που περιέχει το παράρτημα IV του παρόντος κανονισμού και περιλαμβάνει τα δεδομένα τα σχετικά με τις πράξεις σύμφωνα με το μορφότυπο που καθορίζεται στο άρθρο 6 παράγραφος 3.»·
γ)
προστίθεται η ακόλουθη παράγραφος 8:
«8. Η ανάλυση κινδύνου που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 4045/89 καταρτίζεται σύμφωνα με το υπόδειγμα εντύπου που περιέχει το παράρτημα IX του παρόντος κανονισμού.».
2)
Το άρθρο 6 αντικαθίσταται από το ακόλουθο κείμενο:
«Άρθρο 6
1. Οι πληροφορίες που πρέπει να υποβληθούν δυνάμει του άρθρου 5 παράγραφοι 1, 2, 3, 4, 7 και 8 κοινοποιούνται σε ηλεκτρονική μορφή σύμφωνα με το μορφότυπο που καθορίζει η Επιτροπή.
2. Οι πληροφορίες που πρέπει να υποβληθούν σύμφωνα με το άρθρο 5 παράγραφοι 5 και 6 κοινοποιούνται σε χαρτί ή σε ηλεκτρονική μορφή, σύμφωνα με το μορφότυπο που συμφωνείται μεταξύ του αποστολέα και του παραλήπτη. Η επιβεβαίωση της παραλαβής κάθε αίτησης/απάντησης που λαμβάνεται σύμφωνα με το άρθρο 5 παράγραφοι 5 και 6 διαβιβάζεται στον αποστολέα.
3. Τα δεδομένα τα σχετικά με τις πράξεις που αναφέρονται στο άρθρο 7 του κανονισμού (ΕΟΚ) αριθ. 4045/89 κοινοποιούνται υπό ηλεκτρονική μορφή, σύμφωνα με το μορφότυπο που καθορίζεται στο παράρτημα Ι, στο παράρτημα ΙΙ, σημείο 2, και στο παράρτημα ΙΙΙ του κανονισμού (ΕΚ) αριθ. 2390/1999 της Επιτροπής (3).
3)
Το παράρτημα II αντικαθίσταται από το κείμενο του παραρτήματος I του παρόντος κανονισμού.
4)
Το παράρτημα III αντικαθίσταται από το κείμενο του παραρτήματος ΙΙ του παρόντος κανονισμού.
5)
Το παράρτημα VIII αντικαθίσταται από το κείμενο του παραρτήματος ΙΙΙ του παρόντος κανονισμού.
6)
Προστίθεται νέο παράρτημα IX, του οποίου το κείμενο περιλαμβάνεται στο παράρτημα IV του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Ιανουαρίου 2006.

Labels: 12
2
4
15